Om te boom of Om te klip | SkalkSkryf
« Beetle Bal
Chris – Hoofstuk 2 »
Om te boom of Om te klip
Junie 2, 2013 deur Louwie
In ons huis is dit tog soms die vraag, want Pa plant boom so vêr hy trek, en Ma dra klip aan van heinde en vêr. Dan is die probleem as ons op reis is soms: is daar plek in die kar vir klip, of vir boom.
voor boom kan boom
moet klip eers klip
en klip teel swaar
– glo miljoene jaar.
Net so swaar teel die arme Mammoet. Inderdaad so swaar dat hulle uitgesterf het, maar nou is daar weer hoop. Een oudame is in op `n Arktiese eiland ontdek. Sy het nog van haar oorspronklike bloed en spierweefsel oorgehou en dit gaan nou gebruik word om weer geboorte aan `n nuwe geslag mammoete te gee deur kloning. Sal dit nie wonderlik wees nie!
Maar eers sal gene moet gee
voor mammoet kan mammeer
Nou lyk dit (slim) mense teel ook swaar. Westerlinge se gemiddelde IK het oor die afgelope 100 jaar gedaal. Die rede is dat die getal mense toegeneem het, maar intelligente vrouens het deesdae baie minder kinders en daarom is daar proporsioneel minder slim kinders onder die miljoene ander uit serebraal uitgedaagde huishoudings.
Terloops; word hoë IK dan van die ma oorgedra aan die kind? Is die dat daar nie `n dosyn of wat Einsteins daar buite rondloop nie?
Maar terug by dom. Samsung het die gaping van dom seker in gedagte gehad toe hulle die advertensie vir hulle nuwe Galaxy 4 bedink het. Dit sê: “Make your life richer, simpler and more fun”
Ons is reeds “simple” genoeg dankie, maar kan `n selfoon jou ryker maak? En wee die dag as jou selfoon jou enigste bron van pret is! Maar dit kan glo. Een slim ou het `n app en onderklere gemaak wat paartjies kan gebruik vir pret. Jy skakel jou meisie (wat die ondergoedjies aan het) terwyl jy oorsee is, sy antwoord, jy druk `n knoppie op jou selfoon en sy kry die lekkerste lekker sonder dat jy aan haar raak.
As ons slim genoeg is kan die selfoon dalk die aanwas onder die “simple” deel van die bevolking aan bande lê?
Dit is tog dalk `n beter aanwending van die selfoon as om te Twit, veral die ewige wyse en/of geestelike boodskappies wat so wild oor die eter rond vlieg. Soos Dana Snyman sê: “Ek is bang die dag kom dat ek glo die 140 karakters van `n Bybelvers of pienk boodskappie van iemand op Twitter kan my geestelik laat groei”
Ditto vir Facebook waar waarhede, wyshede en geestelike boodskappies teen die spoed van lig aanteel. Ek vermoed die stuurders daarvan het die volgende dag reeds vergeet van gister se wysheid, indien hy/sy dit ooit self verstaan het om mee te begin.
Posted in Louwie | Tagged Boom, Klip, Mammoet, Teel, wysheid | 2 Kommentaar
op Junie 19, 2013 at 7:50 nm brieweuitdievreemde
Het ‘n splinternuwe Blackberry persent gekry. Het dit twee dae later weer weggegee. En nie omdat ek nie weet hoe dit werk nie, ek doen. Ek stel net glad nie, GLAD nie belang nie.
op Junie 20, 2013 at 7:40 nm Louwie
Ek kan eerlik en sonder skaamte sê ek weet nie hoe die goed werk nie. Het een van daai raak-die-skerm goeters en dit frustreer die blou dinges uit my uit. Bel, SMS en so nou en dan Whatsupp en dit is al wat ek wil (en kan).